Ursule e jere la codarole di siet sûrs, i paris, cirint l’omenut, a rivarin fin li… a chel pont a sierarin buteghe. Fituâi dal siôr Cont a lavoravin la tiere a metadie. Lis frutis a cresserin sveltis e a judavin il pari tai cjamps, Ursule e restave a cjase mendant e imblecant viestis pes sûrs.
La siore dal Cont che e jere francese, le voleve dispès cun jê. Ogni altri dì i lusôrs dal palaç si impiavin dentri e fûr, l’ambient si colmave di cjacareçs sot vôs par no disturbâsi un cun chel altri. Ursule, cuntune vieste nere, scufe e grumâl blancs, e steve atente ai ordins de Contesse che ogni altri moment e ripeteve – mais non! – chest e – mais oui! – chest altri. La zovine e jere inceade des zoiis e dai vistîts des feminis rigjavats des rivistis di mode parigjinis che e veve vût mût di sfueâ.
Une dì Ursule, cuntune valisute jemplade ae svelte e cence inmò rindisi cont, e cjapave la “letorine” par Parîs. La contesse, cul so talian francesât, e convincè i gjenitôrs de zovine, disintjur i vantaçs che e varès vût come camarele intune cjase nobile di sô cognossince. Cemût contradîle?
Simpri sot fiestis, Ursule e mandave ai siei une cartuline de Citât Lûs. Une sole volte e rivà une fotografie che le ritratave devant de Tor Eiffel vistude come une siorone, A traviers de velete si barlumave un rideç di gjonde. Chei di cjase sô a restarin inmagâts, ce pensâ…?, ognidun le pensave a so mût.
Agns daspò Ursule e tornà in paîs. No jessint sposade e viveve bessole te viere cjase dai paris. Suntune puarte che e dave te place si viodeve un cartelin cu la scrite: “Stiliste di Parîs”.
Tra gusielis e pontadis, Ursule si jere fate une discrete clientele sodisfate dal so lavôr, za che e usave i stamps puartâts cun jê.
E come che in passât lu faseve la Contesse, ancje jê e ripeteve la solite cantilene: – mais non – chest e – mais oui – chest altri.
E se cualchidun i diseve – Siore Ursule! – jê svelte i rispuindeve:
– Signorine!
di Galliano di Buenos Aires
fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn scn_Latn